Sveitarstjórn Árborgar stefnir að mikilli þéttingu byggðar á Selfossi þar sem íbúum fjölgar mjög hratt . Greiningarvinna er þegar hafin . Aðgangur íbúa að leikvöllum og grænum svæðum verður áfram tryggður , segir sveitarstjórinn . Þétta þarf byggðina vegna fólksfjölgunar í bænum . Stefán Auglýsing Sveitarstjórn Árborgar stefnir að því að þétta byggðina innan Selfoss og hefur fengið verkfræðistofuna Eflu á Suðurlandi til að gera skýrslu um mögulega þéttingarreiti . Sextán reitir hafa verið valdir og sex þeirra teknir til frekari greiningar í fyrsta áfanga . „ Ein helsta ástæðan fyrir því að við viljum þétta byggðina er gríðarlega mikil eftirspurn eftir byggingarlóðum á Selfossi . Við höfum varla undan að framleiða íbúðir fyrir fólk , “ segir Gísli Halldór Halldórsson , sveitarstjóri Árborgar . Byggðar hafa verið um 200 til 300 íbúðir á ári og á síðasta ári fjölgaði íbúum í sveitarfélaginu um 1.000 , þar af langmest á Selfossi . „ Við höfum áhyggjur af því að ef við náum ekki að anna eftirspurninni þá hækki það fasteigna - og lóðaverð fram úr hófi . Því er handhægast að líta til þeirra svæða þar sem gatnagerð er tilbúin og lítið þarf til að hefja framkvæmdir , “ segir hann . Í heildina gerir þetta um 43.000 fermetra í lóðum og um 13.500 fermetra í byggingarsvæði . Ekki hefur verið ákveðið hvers konar íbúðir verður um að ræða . Bæjarstjórn bað um úttektina í nóvember síðastliðnum og hugmyndirnar verða núna lagðar fram til kynningar og umræðu . Gísli segir útilokað að segja til um lokaniðurstöðuna og hverjir af þessum reitum haldist vænlegir eftir umræðuna . „ Næsta skref er að heyra í íbúum og kanna afstöðu til þeirra reita sem minnstar líkur eru á að valdi óánægju , “ segir Gísli sem vonast til að það verði ljóst í vetur hvað verði gert , helst fyrir páska . „ Við þurfum að hafa hraðar hendur en verðum að gefa fólki tækifæri á að bregðast við og lýsa sínum skoðunum . “ Umræða hefur skapast á meðal íbúa í bænum um grænu svæðin og leikvellina sérstaklega , sem hugsanlega hverfa með þéttingunni . Í inngangi skýrslunnar er þó sérstaklega kveðið á um þessi svæði og mælt með því að sveitarfélagið geri áætlun um þau , það er að sem flestir íbúar geti haft aðgang að leiksvæði innan 300 metra radíuss . Gísli segir að aðgangur að leiksvæðum verði í forgangi og ef einhver leiksvæði fari undir byggð verði aðrar lausnir til staðar . „ Við erum að fara að byggja tvö ný leiksvæði sem mikil þörf er fyrir strax á næsta ári , “ segir hann .